Respublika Perinatal Mərkəzində yanğın (2024)

Respublika Perinatal Mərkəzində yanğın — 2024-cü il yanvarın 9-da saat 3:35-də Xətai rayonu ərazisində Respublika Perinatal Mərkəzində baş vermiş yanğın hadisəsidir. Yanğın nəticəsində yenidoğulmuşların intensiv terapiya şöbəsində müalicə alan 4 uşaq ölmüşdür.

 Hadisə 
2024-cü il yanvarın 9-da saat 03:35-də Respublika Perinatal Mərkəzinin dördüncü mərtəbəsində yanğın baş vermişdir. Dövlət Yanğından Mühafizə Xidmətinin rəis müavini Rza Xudiyev yanğının bir otaqda 35 m² sahəni əhatə elədiyini, binanın dörd və üçüncü mərtəbələrində olan pasiyent və personalın təxliyə olduğunu bildirmişdir. Hadisə yerinə cəlb olunmuş Fövqəladə Hallar Nazirliyinin Dövlət Yanğından Mühafizə Xidməti, Xüsusi Riskli Xilasetmə Xidməti və Bakı Regional Mərkəzinin qüvvələri tərəfindən təxliyə işləri aparılmışdır. Hadisə yerinə Tibbi Ərazi Bölmələrini İdarəetmə Birliyinin (TƏBİB) icraçı direktoru Vüqar Qurbanov və fövqəladə hallar nazirinin müavini general-leytenant Etibar Mirzəyev gəlmişdir. Qısa müddət ərzində söndürülmüşdür. Hadisə yerinə həmçinin Daxili İşlər Nazirliyinin polisləri də səfərbər edilmişdir. Yanğının birinci saatlarında TƏBİB-in İctimaiyyətlə əlaqələr departamentinin rəhbəri Zamirə Ədilova 50-ə qədər pasiyentin (yenidoğulmuş, hamilə və zahı qadın) təxliyəsinin reallaşdığını, 1 nəfər mühafizəçisinin isə tüstüdən zəhərlənmə səbəbi ilə hospitalizasiya olunduğunu bildirmişdir. Səhər saat 6 radələrində hadisə yerində olan TƏBİB-in icraçı direktoru Vüqar Qurbanov RPM-də stasionar müalicə alan 90 nəfərdən 50-si təxliyə olunduğunu, xəstələrin təxliyəsi davam etdiyini qeyd etmişdir.

Səhər saat 10:00-da Baş Prokurorluq, Fövqəladə Hallar Nazirliyi və Tibbi Ərazi Bölmələrini İdarəetmə Birliyi (TƏBİB) birgə məlumat yaymışdır. Məlumatda yanğının qısa müddətdə söndürüldüyü, aidiyyəti dövlət orqanlarının operativ fəaliyyəti nəticəsində RPM-də olan şəxslərin təxliyə olunduğu bildirilmişdir. Baş Prokurorluğun rəhbər vəzifəli şəxslərinin qatılımı ilə hadisə yerinin müayinəsi, eləcə də zəruri və təxirəsalınmaz istintaq tədbirləri aparılmışdır. Hadisə nəticəsində 3 nəfər tüstüdən zəhərlənmə səbəbilə hospitalizasiya olunmuş, RPM-in Yenidoğulmuşların intensiv terapiya şöbəsində müalicə alan 4 uşağın isə meyiti tapılmışdır. Baş Prokurorluğun İstintaq İdarəsində Cinayət Məcəlləsinin 225.3 (yanğın təhlükəsizliyi qaydalarını pozma ehtiyatsızlıqdan iki və daha çox şəxsin ölümünə səbəb olduqda) və 314.3-cü (səhlənkarlıq iki və daha çox şəxsin ölümünə səbəb olduqda) maddələrilə cinayət işi başlanmışdır.

Tibbi Ərazi Bölmələrini İdarəetmə Birliyinin (TƏBİB) icraçı direktorunun müavini Anar İsrafilov baş vermiş yanğın hadisəsi ilə bağlı TƏBİB tərəfindən xəstələrin dərhal təxliyəsinə başlanılıdığını, 60 uşağın TƏBİB-in tabeliyində olan 6 tibb müəssisəsinə təxliyə olunduğunu, həmin uşaqların yanıq xəsarəti və ya tüstüdən boğulma diaqnozlarının olmadığını bildirmişdir.

Kliniki Tibbi Mərkəzin (KTM) Yenidoğulmuşlar şöbəsinin uzman pediatr-neanotoloqu Aysel Qədimova şöbəyə gətirilən 15 uşaqdan 6-sının vəziyyətinin ağır olduğunu bildirmişdir. Durumu ağır olan 6 uşaqdan 3-ü süni tənəffüs aparatına, digər 3-ü isə sipap aparatına qoşulub. Həmçinin yanğınla əlaqəli təxliyə olunan 26 yenidoğulmuşdan 15-i KTM-in Yenidoğulmuşlar şöbəsinə, 11-i isə Ə. Qarayev adına 2 saylı Uşaq Xəstəxanasına yerləşdirilmişdir.

 Başsağlığı mesajları 
  İsrail səfirliyi özünün rəsmi "X" hesabında baş vermiş faciə ilə bağlı başsağlığı vermişdir: "Respublika Perinatal Mərkəzində 4 dəyərli körpənin həyatına son qoyan dəhşətli yanğın xəbəri bizi çox kədərləndirdi. Bu ağır gündə düşüncələrimiz Azərbaycan xalqının yanındadır və həlak olanların ailələrinə dərin hüznlə başsağlığı veririk. Allah rəhmət eləsin!"

  ABŞ səfirliyi özünün rəsmi "X" hesabında baş vermiş faciə ilə bağlı başsağlığı vermişdir: "Bu gün Respublika Perinatal Mərkəzində baş verən yanğında həyatını itirən dörd körpənin ailələrinə dərin hüznlə başsağlığı veririk. Allah rəhmət eləsin. Biz, həmçinin, xəsarət alanların tezliklə sağalmasını arzu edirik".

 İstinadlar 

Kateqoriya:Azərbaycandakı bədbəxt hadisələr
Kateqoriya:2024-cü ildə Azərbaycan
Kateqoriya:Azərbaycandakı yanğınlar
Kateqoriya:Tikili yanğınları